大唐会稽郡馀姚县化□寺主真法师行业赞
王璲 (Tang)
童蒙入道，总角辞家。清理归正，忍辱降邪。结习已尽，不染天花。心如法水，莹澈金砂。（一章）形貌端严，风神体正。卓尔孤标，坚持佛性。如竹之滋，如松之盛。晏居寂然，智慧清净。（二章）法门之主，天人之师。能息三毒，更慎四知。磨而不磷，涅而不缁。阐我正声，非师而谁。（三章）法本不生，今亦无有。贤哉真公，戒业坚久。宣揭宝偈，义传金口。记其行能，永为不朽。（四章）